ข้อมูลสรุป (Executive Summary)

กลุ่มบริษัท ซีวีดี เอ็นเตอร์เทนเมนท์ จำกัด(มหาชน) มี บริษัท บีอีซี เวิลด์ จำกัด (มหาชน)
เป็นผู้ถือหุ้นรายใหญ่ โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด

การดำเนินธุรกิจของ “กลุ่มซีวีดี”

บริษัท ซีวีดี เอ็นเตอร์เทนเมนท์ จำกัด (มหาชน)
ประกอบธุรกิจประเภทการผลิตและจำหน่ายม้วนวีดีโอเทป และกล่องพลาสติกบรรจุม้วนเทปวีดีโอ
แผ่นดิสก์ (P&MFD case) แผ่นซีดีเพลงและวีซีดี (CD case) และแผ่นดีวีดี (DVD case)
และให้บริการรับจ้างอัดวีดีโอเทป

บริษัท ซีวีดี อินเตอร์เนชั่นแนล จำกัด
เป็นผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ ทั้งในประเทศและต่างประเทศ

บริษัท ซีวีดี มีเดีย จำกัด (เดิมชื่อ บริษัท มีเดียลิงค์ จำกัด)
ประกอบธุรกิจขายปลีกภาพยนตร์ในรูปแบบต่างๆและให้บริการเช่าภาพยนตร์แก่ผู้บริโภคโดยตรงผ่านเครือข่ายร้านค้าปลีกของตนเองภายใต้ชื่อร้าน
Showtime และร้าน Movie Magic และดำเนินธุรกิจแฟรนไชส์ศูนย์วีดีโอ ภายใต้ชื่อร้าน
Showtime

ภาวะอุตสาหกรรมและการแข่งขัน

 ธุรกิจจัดจำหน่ายภาพยนตร์พร้อมลิขสิทธิ์ในรูปแบบวีดีโอเทป วีดีโอซีดี และดีวีดี เป็นธุรกิจหลักของกลุ่มซีวีดี ธุรกิจดังกล่าวมีการแข่งขันกันพอสมควร แต่กลุ่มซีวีดีมีสถานภาพที่ได้เปรียบคู่แข่งและยังคงครองส่วนแบ่งตลาดส่วนใหญ่ในประเทศไทย เนื่องจากเป็นผู้ถือลิขสิทธิ์แต่เพียงผู้เดียวในประเทศไทยในการให้เช่าและจัดจำหน่ายภาพยนตร์ฮอลลีวู้ดในเครือเมเจอร์ซึ่งได้รับความนิยมอย่างสูงจากผู้ชมภาพยนตร์ทั่วโลกในเรื่องคุณภาพและความบันเทิง นอกจากนี้ยังเป็นผู้ถือลิขสิทธิ์ภาพยนตร์จีนชุดของเอช เค ทีวีบี ฮ่องกง ภาพยนตร์ต่างประเทศของบริษัท นนทนันท์เอ็นเตอร์เทนเม้นท์ จำกัด ภาพยนตร์จากค่ายอิสระต่างๆในประเทศอเมริกา และค่ายอื่นๆในประเทศ อีกทั้งคุณภาพสินค้าของกลุ่มซีวีดีเป็นที่ยอมรับของผู้บริโภคมีความคมชัดของภาพและเสียงในระดับมาตรฐานสากล

สำหรับการจัดการด้านลิขสิทธิ์ภาพยนตร์ กลุ่มซีวีดีประสบกับปัญหาเรื่องการละเมิดลิขสิทธิ์อย่างหนัก อีกทั้งรัฐบาลยังไม่มีนโยบายการแก้ปัญหาเกี่ยวกับการละเมิดลิขสิทธิ์อย่างชัดเจน ตลอดจนการบังคับใช้กฎหมายยังไม่มีการปฏิบัติที่เข้มงวดอย่างจริงจัง ส่งผลให้ผลิตภัณฑ์ที่มีการละเมิดลิขสิทธิ์ดังกล่าวมีการวางจำหน่ายโดยแพร่หลายและขายในราคาต่ำกว่าราคาขายของกลุ่มซีวีดีมาก ทำให้สูญเสียรายได้ส่วนหนึ่งไป อย่างไรก็ตามปัญหาดังกล่าวข้างต้นกลุ่มซีวีดีได้มีแนวทางแก้ไขโดยวางมาตรการในการตรวจจับการละเมิดลิขสิทธิ์อย่างเข้มงวดและต่อเนื่อง 

ผลการดำเนินงานและการเปลี่ยนแปลงฐานะการเงินในช่วงปีที่ผ่านมา

ผลการดำเนินงานในปีที่ผ่านมามีกำไรสุทธิประมาณ 4 ล้านบาท
ปรับตัวดีขึ้นจากปีก่อนซึ่งขาดทุนสุทธิประมาณ 181 ล้านบาท
ทั้งนี้เนื่องจากกลุ่มซีวีดีได้รับลิขสิทธิ์ในการผลิตและจำหน่ายภาพยนตร์จากค่ายต่างๆเพิ่มมากขึ้น
ทำให้รายได้จากธุรกิจจัดจำหน่ายภาพยนตร์พร้อมลิขสิทธิ์เพิ่มขึ้นจากปีก่อนค่อนข้างมาก
(ภาพยนตร์ที่ออกจำหน่ายในปี 2543 = 80 เรื่อง/เดือน ปี 2542 = 55 เรื่อง/เดือน)
ประกอบกับดอกเบี้ยจ่ายลดลงจากปีก่อนประมาณ 24.4 ล้านบาท
เนื่องจากได้ชำระคืนเงินกู้ยืมจากสถาบันการเงินในระหว่างปี 2543 เป็นจำนวนเงินประมาณ 231
ล้านบาท
และขาดทุนจากการด้อยค่าของสินทรัพย์ทุกประเภทซึ่งแสดงไว้ในส่วนของค่าใช้จ่ายอื่นลดลงจากปีก่อนประมาณ
121 ล้านบาท

สินทรัพย์รวมของกลุ่มซีวีดีลดลง 268 ล้านบาท ซึ่งร้อยละ 50
เป็นการลดลงของลูกหนี้และสินค้าคงเหลือตามนโยบายการควบคุมคุณภาพของลูกหนี้และสินค้าคงเหลือ
ซึ่งทำให้กลุ่มซีวีดีมีเงินทุนหมุนเวียนในธุรกิจเพิ่มมากขึ้นและสามารถจ่ายชำระหนี้เงินกู้ยืมทั้งระยะยาวและระยะสั้นไปจำนวนรวมประมาณ
231 ล้านบาท และคาดว่าในปี 2544
กลุ่มซีวีดีจะสามารถจ่ายชำระเงินกู้ยืมจากสถาบันการเงินที่เหลืออยู่ ณ 31 ธันวาคม 2543 จำนวน
40.8 ล้านบาทได้ทั้งจำนวน